Путопис

 Моја школа већ неколико година угошћава децу са Косова. Недавно смо им узвратили посету и ишли у обилазак Косова.

 Првог дана обишли смо манастир Зочиште и манастир Светих архангела. У манастиру Зочиште налази се црква Светих врача Козме и Дамјана. Манастир је добио име по извору лековите воде. Због лековитог деловања моштију светаца, у манастир су долазили многи Срби, чак и Албанци.

 Призор манастира Светих архангела, окруженог шумом, планинама и реком, био је диван. Турци су га више пута рушили и све што је од њега остало је темељ. Његово камење је коришћено за изградњу џамије у Призрену. На месту старог, изграђен је нови олтар за одржавање литургије.

 Следећег дана обишли смо манастир Високи Дечани. Имали смо част да целивамо мошти градитеља овог манастира, Стефана Дечанског. На једној од фресака насликано је нешто што подсећа на свемирске бродове. Монах нам је рекао да се на фрескама тако представљају Сунце и Месец.

 Пећка патријаршија се по много чему разликује од осталих манастира. Она се састоји из више спојених цркава које су грађене у различито време. У њој је посебно лепо било то што смо видели традиционално српско венчање. Ретко се данас виђа млада у народној ношњи, са букетом јоргована. Икона Пресвете Богородице, за коју се верује да испуњава молитве, настала је у I веку, а и даље стоји цела и предивна у једној од цркава. Испред цркве је Свети Сава II засадио дуд који и даље рађа.

 Посебно искуство је било обилазак Призрена. Осећала сам се чудно јер смо били окружени Албанцима. Тамо живи свега петнаес Срба. Обишли смо богословију и цркву Светог Ђорђа. Обе грађевине су нове јер су спаљене пре пар година. Црква је прелепа, без обзира што још увек није осликана, нити има олтар.

 Од свих манастира које смо обишли за мене је најлепша Грачаница. Кров јој је сачињен од много купола тако да је сигурно било тешко осликати то са унутрашње стране. Свим фрескама, које су могли да дохвате, Турци су ископали очи како се не би препознао светац на њима. Међу њима је и чувена Симонида.

 Веома ми је драго што сам обишла Косово и његове светиње. Косово је свето место и можда више никад нећу имати прилику да одем тамо.Оно је сачувало стару српску традицију и овај пут је био као путовање кроз време.

Вишња Врањеш VIII1